Larian Spartan Sarawak kembali lagi
RASMI… Dato Sri Abdul Karim Rahman Hamzah melakukan simbolik perasmiaan Spartan Race Sarawak 2022Bertempat di Bangunan Baitulmakmur 2 Medan Raya, Petra Jaya, semalam. •Foto HERRIEY NAHA LARIAN Spartan Sarawak kembali diadakan pada tahun ini setelah ia ditangguh berikutan pandemik Covid-19 sebelum ini. Menteri Belia, Sukan dan Pembangunan Usahawan Sarawak, Dato Sri Abdul Karim Rahman Hamzah berkata, ia akan diadakan pada 11 Jun dan 12 Jun 2022 di Institut Pertanian Sarawak dan Institut Kepimpinan Perkhidmatan Awam Sarawak, Jalan Semengoh, Kuching. “Larian Spartan Sarawak dinobatkan sebagai perlumbaan Sparta yang paling sukar di Asia Tenggara oleh pelumba Spartan selepas acara julung kali diadakan di Sarawak pada 2019. “Perlumbaan tahun ini juga akan menyaksikan para pelumba berhadapan dengan cabaran yang sama. “Ia akan menampilkan dua kategori paling popular iaitu 5 kilometer Sprint dengan 20 halangan dan 10 kilometer Super dengan 25 halangan. “Setiap pelumba yang melengkapkan perlumbaan ini akan mendapat baju Spartan 2022 yang unik dan pingat serta berhak untuk dipanggil pahlawan Sparta,” katanya. Beliau berkata demikian pada sidang media larian Spartan Sarawak 2022 di Bangunan Baitulmakmur 2, semalam. Mengulas lanjut, beliau berkata setakat hari ini, jumlah peserta yang berdaftar untuk perlumbaan akan datang ialah 1,058 pelumba. “Perlumbaan itu dijangka menarik 2,500 peserta dengan 1,000 dari luar Malaysia. “Malah larian spartan Sarawak 2022 ini akan meletakkan Sarawak pada peta sebagai destinasi pelancongan antarabangsa kerana acara itu dijangka menarik pelumba dari sekitar wilayah ini. “Di samping perlumbaan, terdapat juga persidangan Sidang Kemuncak Pemilik dan Pelumba Spartan Asia Pasifik di mana pemilik perlumbaan dari rantau ini akan menghadirinya,” ujarnya. Dalam pada itu, Abdul Karim berkata bagi mereka yang telah mendaftar untuk Larian Spartan Sarawak 2020, mereka layak untuk memindahkan dan menangguhkan tiket mereka ke perlumbaan tahun ini. Katanya, mereka boleh menghantar e-mel kepada info@my.spartan.com “Pendaftaran Baharu boleh didapati di https://my.spartan.com/en. Kemas kini biasa boleh didapati di laman Facebook dan Instagram Spartan Race Malaysia,” katanya. Sementara itu, beliau berkata pada Oktober 2022, Spartan juga akan membawa The Borneo Trail Classic iaitu sebahagian daripada hentian Siri Kejohanan Dunia (STWC) Spartan Trail ke Sarawak. “STWC mempunyai sembilan perhentian di seluruh dunia, merentasi empat benua termasuk Sarawak. Borneo Trail Classic adalah satu-satunya perhentian di seluruh Asia. “Borneo Trail Classic akan menganjurkan dua kategori perlumbaan kejohanan dunia, iaitu 50 kilometer Trail dan 100 kilometer Trail Ultra. “Borneo Trail Classic ini akan diadakan di Redeems Center, Kampung Apar, Kuching pada 14 hingga 16 Oktober 2022 di mana pelari akan berlumba melalui hutan, bukit, dan sungai ke garisan penamat di mana kejohanan Spartan Trail World Championship rasmi dan pingat akan diperolehi,” katanya. Oleh JEAKQLEYN YACHO 
See author's posts
